**REZOLŪCIJA**

Mēs, pirmā Latgales kongresa lēmumu idejiskie turpinātāji, Latgales kongresā 2022. gada 27.–29. aprīlī Rēzeknē, izvērtējot 1917. gada 26.–27. aprīļa (pēc vecā stila) kongresa lēmumu izpildi un 2017. gada 4. pasaules latgaliešu saieta (kongresa) lēmumu izpildi, pamatojoties uz Latvijas Republikas Satversmi, Latviešu vēsturisko zemju likumu un Valsts valodas likuma 3. panta 4. daļu, aicinām:

**1. Valoda, izglītība, kultūra, identitāte**

1.1. Nodrošināt latgaliešu valodu un/ vai novadmācību (latgaliešu valodā) Latgales reģiona skolās vismaz 1 stundu nedēļā katrā no izglītības posmiem (pirmsskolā, sākumskolā, pamatskolā, vidējās izglītības posmā arī profesionālajās izglītības iestādēs).

1.2. Skolotājiem, kas izvēlas savus mācību priekšmetus mācīt latgaliešu valodā (runas formā, rakstveidā izmantojot latviešu vai latgaliešu literāro valodu), noteikt 10% piemaksu pie atalgojuma.

1.3. Saglabāt skolu tīklu (arī vidējās un augstākās profesionālās izglītības posmā) Eiropas Savienības pierobežas teritorijā, nosakot papildu 10% finansējumu valsts dotācijai pedagogu darba apmaksai šajās skolās.

1.4. Latgales pašvaldībās pirmsskolas iestādēs nodrošināt atsevišķu grupiņu ar latgaliešu valodu vai nodrošināt vienu pedagogu, kas lieto latgaliešu valodu.

1.5. Latvijas TV pirmajā kanālā nodrošināt vismaz 10% raidlaika latgaliešu valodā katru dienu, kā arī izveidot regulārus raidījumus Latvijas TV programmās latgaliski, izmantojot Latgales multimediju studijas un neatkarīgo producentu iestrādnes.

1.6. Dublēt latgaliski bērniem paredzēto saturu, kas ir pieejams lsm.lv.

1.7. Izveidot valsts finansētu radio programmu latgaliešu valodā sabiedriskajā medijā.

1.8. Izveidot valsts finansētu drukātu periodisku (vismaz 1x divos mēnešos) preses izdevumu latgaliešu valodā.

1.9. Latgales novadu, pilsētu un pagastu nosaukumu ceļazīmēs lietot latviešu un latgaliešu literāro valodu.

1.10. Turpmāk, rakstot latgaliešu vārdus latviešu literārajā valodā, pilnīgāk izmantot latīņu alfabēta iespējas.

1.11. Katrā Latgales pašvaldībā izveidot vismaz vienu amata vietu — latgaliešu valodas speciālists, konsultants.

1.12. Aktivizēt Valsts valodas centra Latgaliešu valoda apakškomisijas darbu, piešķirot tam regulāru un samērotu finansējumu, kā arī izveidot LZA Terminoloģijas komisijas Latgaliešu terminoloģijas apakškomisiju.

**2. Tautsaimniecība, uzņēmējdarbība, reģionālā attīstība**

2.1. Ekonomiskās nevienlīdzības mazināšanai ieviest papildu attīstības koeficientu valsts atbalstam visās nozarēs, t. sk., zaļā kursa ieviešanai, enerģētikai, lauksaimniecībai, rūpniecībai, izglītībai, lokālā un reģionālā transporta infrastruktūras uzlabošanai, mājokļu attīstībai, jaunuzņēmumu veidošanai, digitalizācijai, t. sk., IKT infrastruktūrai, u. c. reģionos ar zemākiem ekonomiskajiem rādītājiem.

2.2. Uzsākt Eiropas Savienības fondu plānošanu NUTS 2 statistiskajā līmenī, paredzot atsevišķas attīstības programmas reģioniem ar kvotēšanu NUTS 3 līmenī atbilstoši konkrētiem sociāli ekonomiskās attīstības rādītājiem.

2.3. Izveidot reģionālu inovāciju un zināšanu platformu, paredzot plānošanas reģionu un pašvaldību būtisku lomu inovāciju veicināšanā, izveidojot nepieciešamo ekosistēmu (regulāru sadarbību starp publisko pārvaldi, privāto un augstākās izglītības, pētniecības sektoru, citām iesaistītajām pusēm) un infrastruktūru.

2.4. Izveidot Latgales bioekonomikas un viedo lauksaimniecības tehnoloģiju centru Latvijas Lauksaimniecības universitātes Malnavas koledžā formālās un neformālās izglītības programmu īstenošanai.

2.5. Izveidot Valsts kinoloģijas centru Rēzeknes valsts robežsardzes koledžā.

2.6. Palielināt valsts atbalsta programmu finansējumu par 10%, paredzot grantus Latgales reģiona jaunajiem uzņēmējiem.

2.7. Izveidot tehnoloģiskos parkus Rēzeknē un Daugavpilī, veicinot ražošanu ar pievienoto vērtību un eksportu, radot papildus labi apmaksātas darba vietas, kā arī piesaistot investīcijas un paredzot tam finansējumu Atveseļošanas un noturības mehānisma plānā (Nr.3.1.1.3.i.) 25 milj. Eiro apmērā.

2.8. Paredzēt izejvielu un produkcijas transportēšanas subsīdijas Latgales reģiona uzņēmumiem saistībā ar ģeopolitisko stāvokli un ģeogrāfisko attālumu no galvaspilsētas un ostām.

2.9. Paredzēt valsts atbalsta programmas Latgales reģiona pašvaldībām — teritoriju revitalizācijai, kā arī uzņēmējiem modernu, inovatīvu tehnoloģiju iegādei.

2.10. Paredzēt atbalstu valsts dotētu darbavietu izveidei kritiski svarīgajās nozarēs darbaspēka piesaistei pierobežā un jaunu speciālistu piesaistei.

2.11. Paredzēt lielāku valsts atbalstu jaunās paaudzes piesaistei lauksaimniecības ražošanas procesos (jaunajiem lauksaimniekiem) un nodrošināt plašāku valsts atbalstu izglītības programmu prasmju apguvei, pilnveidei un īstenošanai lauksaimniecības un mežsaimniecības nozarēs, nodrošinot to apguves iespējas Latgales reģionā.

**3. Pašvaldības, valsts pārvalde**

3.1. Valstī īstenot reģionālo reformu, izveidojot administratīvos reģionus: Latgali, Vidzemi, Kurzemi un Zemgali.

3.2. Varakļānu novadu iekļaut Latgales plānošanas reģionā, Latgales vēlēšanu apgabalā un valsts pārvaldes Latgales teritoriālajās struktūrās.

3.3.  Latgales kultūrvēsturiskajā zemē pašvaldību organizētajos valsts svētkos, gadskārtu svētkos, citos kultūras un sabiedriskajos pasākumos līdzās latviešu literārajai valodai lietot latgaliešu valodu.

3.4. Tiem novadiem, kuri atrodas ārpus Latgales plānošanas reģiona, bet kuri vēsturiski ir Latgales kultūrvēsturiskās zemes daļa, veidot sadarbību ar Latgales plānošanas reģionu latgaliskās identitātes un valodas saglabāšanā.

3.5. Oficiāli apstiprināt latgaliešu (Latgales) karogu (tumši zils-balts-tumši zils) kā Latgales vēsturiskās zemes karogu, nosakot tā lietojuma kārtību.

3.6. Noteikt, ka Saeimas vēlēšanās ārpus Latvijas vēlētāji var nodot balsis ne tikai Rīgas vēlēšanu apgabalā, bet arī citos vēlēšanu apgabalos.

**4. Latgales kongresa lēmumu izpildes padome**

4.1. Latgales kongresa rezolūcijas izpildei izveidot Latgales kongresa lēmumu izpildes padomi (Padome), kuras uzdevums ir paātrināt un vērtēt pieņemto prasību izpildi, sniegt pārskatus par rezolūcijas īstenošanas gaitu sabiedrībai.

4.2. Padomes uzdevums ir sasaukt Latgales kongresu 2027. gadā, skatot pieņemtās rezolūcijas izpildes gaitu, būtiskākos sasniegumus, t. sk. latgaliskās identitātes stiprināšanā katrā indivīdā, utilitārās funkcijas pieaugumam latgaliešu valodai, veidot noteiktu pārstāvniecību, risināt tautsaimnieciskus un citus darba jautājumus.

4.3. Padomei līdz 2023. gada 31. martam izveidot struktūru, kuras uzdevums ir nodrošināt ikdienas darbu, īstenojot šo rezolūciju un citus Padomes uzticētos uzdevumus. Valstij ir jānodrošina nepieciešamais pamatfinansējums izveidotās struktūras darbībai.

4.4. Padomei 3 mēnešu laikā sagatavot Latgales kongresa rezolūcijas izvērsumu, balstoties uz Latgales kongresā apkopotajiem priekšlikumiem.